jkorsvik/nowiki_second_scrape_merged huggingface dataset:
Islamsk kalender

Den islamske kalenderen er basert på månens kretsløp og har 354 døgn fordelt på 12 måneder. Det vil si at det muslimske året hvert år forskyves om lag 11 dager i forhold til jordens kretsløp (365,24221065 døgn (epoke J2000.0)).
Grunnen til at muslimene fortsatt bruker en månebasert kalender er at tilpasning fra måne- til solår ifølge Koranen (9:37) er hedensk. I noen muslimske land brukes den gregorianske kalenderen parallelt med den muslimske for å holde tidsregningen i overensstemmelse med den øvrige verden. Uansett hvilket land muslimene bor i, er kalenderen viktig fordi den styrer det religiøse året.
Dag én i den muslimske tidsregningen er 16. juli 622 da profeten Muhammed flyktet fra Mekka til Medina. Det arabiske ordet for flukt er hijra. Den muslimske kalenderen kalles derfor også hijrakalenderen. Nyttårsdagen faller på den første dagen i måneden Muharram, fredag er helligdag og helga faller på torsdag og fredag.
I Vesten betegnes datoer i den islamske kalender vanligvis med forkortelsen AH (latinsk: Anno Hegirae, «i året for hijra»)


== Måneder ==
Muharram ul Haram (oftest forkortet til Muharram) – ordet er avledet av ‘haram’ som betyr forbudt, antagelig fordi krigføring/kamper var forbudt i denne måneden. En av den islamske kalenderens fire hellige måneder.
Safar – betyr den tomme måneden.
Rabîa I
Rabîa II eller Rabi'-ul-Akhir – betyr siste vårmåned.
Jumâda I – betyr de tørre månedene, gjelder I og II
Jumâda II
Rajab – betyr den ærede måned, troende muslimer faster på den første fredagen i denne måneden.
Shaabân – betyr adskillelsens måned.
Ramadan – muslimenes fastemåned og den helligste i den islamske kalenderen. Ordet ramadan fra ordet ramd som betyr å brenne, det vil si at fasten vil brenne vekk alle synder.
Shawwâl – betyr hale. Starter med Id al-fitr, helligdagen som markerer slutten på ramadan (fastemåneden), men det skal også fastes seks dager i denne måneden.
Dhû l-Qa'da eller Thw al-Qa'da – betyr fredsslutningenes mester, antagelig fordi de hedenske araberne ikke kriget i denne måneden.
Dhû l-Hijja – betyr pilegrimenes herre. Dette er en hellig måned hvor muslimske pilegrimmer samles i Mekka for å besøke Kabaen. Selve seremonien starter den åttende dagen i måneden og varer til den tiende hvor ofringsseremonien Id al-adha holdes.


== Ukedager ==
Den islamske uken er i likhet med middelalderens kristne uke utledet fra jødedommen som brukte nummererte ukedager og startet uken på vår lørdag. Islamske og jødiske dager begynner ved solnedgang. Fredag er samlingsdagen da muslimene samles til bønn ved middagstider og lørdag er sabbat.

yaum as-sabt يوم السَّبْت (sabbatsdagen – lørdag) (urdu, ہفتہ) (farsi, شنبہ)
yaum al-ahad يوم الأحد (første dag – søndag) (urdu, اتوار)
yaum al-ithnayn يوم الإثنين (andre dag – mandag) (urdu, پير) (farsi, دو شنبہ)
yaum ath-thalatha' يوم الثُّلَاثاء (tredje dag – tirsdag) (urdu, منگل) (farsi, سہ شنبہ)
yaum al-arba`a' يوم الأَرْبعاء (fjerde dag – onsdag) (urdu, بدھ)
yaum al-khamis يوم الخَمِيس (femte dag – torsdag) (urdu, جمعرات)
yaum al-jum`a يوم الجُمْعَة (samlingsdag – fredag) (urdu, جمعہ) (farsi, جمعہ)
Røde hare

Røde Hare (kinesisk: 赤兔马; pinyin: Chìtù mǎ) er navnet til en meget praktfull hest som opptrer i den historiske romanen Beretningen om de tre kongedømmer.   Hesten ble gitt i gave av Dong Zhuo til Lü Bu, sammen med gull, perler og et belte av jade. for å overtale Lü Bu til å drepe sin stefar Ding Yuan og slutte seg til Dong Zhuo. Det var sagt at Røde Hare kunne løpe tusen lǐ på bare én dag. Historien sier ingenting om hesten etter at Lü Bu er blitt henrettet av Cao Cao ved Xiapi.
I romanen blir Røde Hare presentert til Guan Yu som en gave. Cao Cao lot til og med Guan Yu få beholde hesten etter at Guan Yu hadde forlatt Cao Cao sin tjeneste og gjestfrihet. Da Guan Yu ble fanget av Lü Meng, ble Røde Hare gitt til Ma Zhong av Sun Quan. Etter at Guan Yu ble henrettet nektet Røde Hare å spise og døde til slutt av sult. 
Røde Hare er antatt for å ha vært en Dayuanhest fra Ferganaregionen i Sentral-Asia.
Ceann Comhairle

Ceann Comhairle ( /kʲɑːn ˈkoːrʎə/; pl. Cinn Comhairlí, betyr «rådets overhode») er ordstyreren i Dáil Éireann, underhuset i Irlands nasjonalforsamling Oireachtas. Personen som har embetet velges av og blant medlemmene av Dáil i det første møtet etter et valg. Pr. 2019 er Seán Ó Fearghaíl Ceann Comhairle.
Ceann Comhairle skal være upartisk under debattene. Allikevel forsøker regjeringen alltid å få en av sine egne valgt. For at embetet skal forbli så nøytralt som mulig sier grunnloven at den som innehar det ikke trenger å stille til gjenvalg som Teachta Dála (TD); Ceann Comhairle regnes som gjenvalgt ved neste parlamentsvalg dersom han eller hun ikke ønsker å trekke seg.  Dette medfører at valgkretsen til Ceann Comhairle velger en representant mindre enn den ellers ville gjort. 
I avstemninger i Dáil stemmer ikke Ceann Comhairle såfremt det ikke er stemmelikhet. I dette og i en rekke andre ting har man brukt konvensjonene for speaker i det britiske parlamentet som rettesnor for Ceann Comhairles arbeid.
Ceann Comhairles viktigste oppgaver er:

Holde talerlisten. Alle innlegg i Dáil adresseres til Ceann Comhairle.
Legge frem spørsmål til underhuset, og overvåke og forkynne resultatet av avstemninger
Slå ned på uro. Ceann Comhairle kan pålegge en TD å fjerne seg fra Dáil for en kortere eller lengre periode. Ved alvorlig uro kan han eller hun heve møtet.
Slå ned på upassende bemerkninger, noe som gjøres ved å ringe med en klokke.


== Embetsinnehavere ==
Dáil Éireann var ettkammerparlament 21. januar 1919–11. desember 1922 og har vært underhuset i Oireachtas siden 11. desember 1922. 


== Fotnoter ==


== Referanser ==


== Eksterne lenker ==
Offisielt nettsted
Teachta Dála

Denne artikkelen omfatter Teachta Dála. TD kan også referere til basketballuttrykket trippel-dobbel.Teachta Dála (forkortes TD, irsk gælisk for «forsamlingsdelegat») er betegnelsen for et medlem av Dáil Éireann, underhuset i Irlands nasjonalforsamling Oireachtas. Flertallsformen er Teachtaí Dála, men i forkortelsen bruker man gjerne den engelske formen TDs for å angi flertall.
Benevnelsen ble først brukt om de som ble valgt inn i det britiske parlamentet som Members of Parliament (MPs) i 1918, men som i stedet opprettet det første Dáil. Da det andre Dáil ble opprettet fortsatte man å bruke betegnelsen.
Når man skal angi at en person er medlem av Dáil settes forkortelsen TD etter navnet, for eksempel «Bertie Ahern, TD». Under debatter brukes betegnelsen når man tiltaler andre på irsk, for eksempel «an Teachta Carey», mens man i innlegg på engelsk bruker formen «Deputy Quinn».
Vengsøya

Vengsøya er ei øy og et fiskevær i Tromsø kommune i Troms og Finnmark. Øya ligger på nordvestsiden av Kvaløya, nordvest for Kaldfjorden og nordøst for Tromvik. Det høyeste punktet på øya er Vengsøytinden, 764 meter over havet.
Fiskeværet har relativt spredd bebyggelse og en del hytter, og ca. 60 fastboende.
Fra Sandnes på østsiden av øya er det fergeforbindelse til Belvika på Kvaløya. Før gikk den også til Laukvika på Kvaløya, Musvær, Risøya og Sandøya.


== Eksterne lenker ==
(en) Vengsøya – kategori av bilder, video eller lyd på Commons 
Bent Svinnungs padleside om Rekvika på Vengsøya
Bent Svinnungs padleside om Sandvika på Vengsøya
Lǐ (måleenhet)

Lǐ ( 里 ) er en kinesisk tradisjonell enhet brukt for å måle lengde med, som har endret seg dramatisk over tid, men som nå har en standardisert lengde på 500 meter eller en halv kilometer. En moderne li består av 1500 kinesiske chi. 
Tegnet 里 kombinerer tegn for "åker" (田, tián) og "jord" (土, tǔ), siden den ble sett på som like lang som en enkel landsby.


== Andre kulturer ==
Den lange kinesiske li var grunnlaget for den koreanske ri (리, ri) og i Japan (hvor den fremdeles blir skrevet 里). Selv om den kinesiske enheten uoffisielt hadde vært i bruk siden Zhou-dynastiet, var det verdien til Tang-dynastiet som ble "adoptert" av den japanske keiseren i 701.


== Litteratur ==
Hill, John E. 2003. "Annotated Translation of the Chapter on the Western Regions according to the Hou Hanshu." 2nd Draft Edition.
Hulsewé, A. F. P. 1961. "Han measures." T'oung Pao Archives, Vol. XLIX, Livre 3, pp. 206-207.
Lasse Tomter

Lasse Jan Tomter (1939–1979) var en norsk skuespiller, musiker (trommer) og vokalist. Han hadde sitt eget orkester og spilte fast på Stratos restaurant i Oslo i en årrekke. Han hadde noen mindre biroller på film og TV. 
Han giftet seg i 1970 med Brith Johansen. Ekteskapet var barnløst.
Tomter døde brått av slag som følge av en medfødt hjertefeil.


== Filmografi ==
1988 Fleksnes – Her har jeg mitt liv (pasient)
1977 Olsenbanden & Dynamitt-Harry på sporet (Godsekspeditør)
1976 Farlig yrke (Reisebyråsjef)
1975 Olsenbandens siste bedrifter (Oljesjeik)
1974 Olsenbanden møter Kongen & Knekten (Oppvasker)
1974 Fleksnes – Biovita Helsesenter (pasient) (TV-serie)
1973 Olsenbanden og Dynamitt-Harry går amok (Vaktmann)
1968 De ukjentes marked


== Referanser ==


== Eksterne lenker ==
(en) Lasse Tomter på Internet Movie Database
Osulf I av Northumbria

Osulf I av Northumbria (død 963) var jarl av Bernicia fra 930 og av hele Northumbria fra 954 og fram til han døde. Han er mest kjent for at han konspirerte med jarl Maccus (Magnus?), sønn av enten Olav Godfridsson eller Olav Kvåran, for å drepe Eirik Blodøks, konge av York, og hans sønn og bror. Etter Eiriks død ga Englands konge Edred de tidligere norrøne landområdene sør for elven Tees til Osulf som allerede holdt jarldømmet Bernicia nord for Tees.
I henhold til Roger av Wendovers Flores Historiarum (tidlig på 1200-tallet) kan det synes som om Osulf var ansvarlig for en konspirasjon med en viss Maccus som førte til at Eirik Blodøks, konge av Northumbria, ble forrådt og drept «på et sikkert ensomt sted kalt Stainmore».Etter at Eirik ble beseiret og drept i slaget ved Stainmore, hvor det finnes få detaljer fra, er det sagt at Osulf tok kontrollen over hele Northumbria. Han ble siden etterfulgt av sin sønn, Waltheof.


== Referanser ==


== Litteratur ==
Stenton, Sir Frank M.: Anglo-Saxon England Third Edition. Oxford University Press, 1971.
Tegnsett

Tegnsett eller tegnkoding er det som i datamaskiner definerer hvilket lesbart symbol som representeres av et gitt heltall. All tekst i datamaskiner er remser av heltall, i denne sammenhengen kalt tegnkoder. Tegnkodenes digitale representasjon kan være oktetter, elektriske pulser, morsekode eller hva som helst som egner seg for elektronisk databehandling.
Det er viktig at tekstdata leses etter samme tegnsett som de ble skrevet med, ellers vil noen tegnkoder bli mistolket. Nordiske tegn og diakritiske tegn er mest sårbare for denne typen programvarefeil, ettersom de er forskjellig definert eller utelatt i forskjellige tegnsett. Når informasjon om hvilket tegnsett som er brukt ikke lagres sammen med teksten, som tilfellet er med tekstfiler, er dette et uunngåelig problem.
Det moderne Unicode (som er identisk med ISO/IEC-standarden ISO/IEC 10646) er en omfattende standard som inkluderer all verdens bokstaver, tall og andre symboler, og definerer hvordan hver av dem skal assosieres med en spesifikke tallverdier. Det finnes flere standarder for å oversette disse tallverdiene til oktetter. Noen eksempler er UTF-7, UTF-8, UTF-16, UCS-2 og UCS-4. I denne sammenhengen omfatter begrepet tegnsett også kodingen til oktetter.
Foruten Unicode finnes de nordiske bokstavene ÄÅÆÖØ og äåæöø (i den rekkefølgen) i følgende tegnsett: ISO-8859-1, ISO-8859-4, ISO-8859-9, ISO-8859-10, ISO-8859-14, ISO-8859-15 og ISO-8859-16. Bare de to siste av denne tegnsettfamilien inneholder eurotegnet €.
I ASCII-baserte tegnsett er det forskjell på tegnene for tallene og tallene selv; tegnene for tallene 0-9 har verdiene 48-57. På systemer der en byte er 8 bit, lagres også 7 bits ascii som 8 bit. Tegnsettet iso-8859-1 lagrer Å som 197, Æ som 198 og Ø som 216. Små bokstaver er 32 høyere enn de tilsvarende store. Enkle alfabetiseringsalgoritmer vil derfor sortere "ÆæØøÅå" som "ÅÆØåæø". De 256 første tegnene i unicode er de samme som i iso-8859-1, men bare de 128 første tegnene av utf-8 har samme digitale representasjon som i iso-8859-1, ettersom de 128 neste tar 2 oktetter i utf-8.


== Se også ==
ASCII
ISO-8859-1
UTF-8
UTF-16
Tegnspråk
Morsealfabetet
Lionel Richie

Lionel Brockman Richie jr. (født 20. juni 1949 i Tuskegee, Alabama, USA) er en amerikansk R&B sanger, låtskriver, komponist, produsent og skuespiller.
Hans berømmelse startet da han var frontfigur i musikkgruppa The Commodores, et band som var meget populært i USA i 1970-årene. De hadde flere hits som for eksempel «Easy», «Three Times A Lady» og «Brick House». Richie forlot The Commodores i 1981 til fordel for en solokarriere og ble med det en av de mest suksessrike artistene på 1980-tallet, med fem nummer 1 hits og 13 topp-10-hits på rad i USA.For sangen «Say You, Say Me» fra filmen Hvite netter vant Richie Oscar for beste sang i 1985.Rundt 1984 adopterte han sin datter Nicole Richie, kjent fra blant annet Reality-TV-serien The Simple Life.
Han skrev også fredssangen «We Are the World» sammen med Michael Jackson. Den ble spilt inn og utgitt i 1985.
Richie ble innvotert i Rock and Roll Hall of Fame i 2022.


== Diskografi ==


=== Album ===
1982 – Lionel Richie
1983 – Can't Slow Down
1986 – Dancing on the Ceiling
1992 – Back to Front (samlealbum)
1996 – Louder Than Words
1997 – Truly: The Love Song (samlealbum)
1998 – Time
2000 – Renaissance
2002 – Encore (konsertalbum)
2004 – Just for You
2006 – Coming Home
2009 – Just Go
2012 – Tuskegee


== Referanser ==


== Eksterne lenker ==
Offisielt nettsted 
(en) Lionel Richie – kategori av bilder, video eller lyd på Commons 
(en) Lionel Richie på Internet Movie Database 
(da) Lionel Richie på Filmdatabasen 
(fr) Lionel Richie på Allociné 
(en) Lionel Richie på AllMovie 
(en) Lionel Richie hos Rotten Tomatoes 
(en) Lionel Richie hos The Movie Database 
(en) Lionel Richie hos Internet Broadway Database 
(en) Lionel Richie på Apple Music 
(en) Lionel Richie på Discogs 
(en) Lionel Richie på MusicBrainz 
(en) Lionel Richie på Spotify 
(en) Lionel Richie på Songkick 
(en) Lionel Richie på Last.fm 
(en) Lionel Richie på AllMusic 
Lionel Richie på Twitter 
Lionel Richie på Facebook 
Lionel Richie på Instagram 
Lionel Richie på YouTube 
Lionel Richie på YouTube 
Lionel Richie på Myspace
Ernst Reuter

Ernst Rudolf Johannes Reuter (født 29. juli 1889 i Åbenrå (da i Schleswig-Holstein, nå i Danmark), død 29. september 1953 i Berlin) var en tysk politiker. Sosialdemokraten Reuter var fra 1948 til sin død regjerende borgermester i Berlin (Vest-Berlin). Reuter var fra 1948 medlem uten stemmerett fra Berlin i den grunnlovsgivende forsamling det parlamentariske råd.
Ved nasjonalsosialistenes maktovertakelse var Reuter overborgermester i Magdeburg. I 1933 ble imidlertid hans verv opphevet og han ble holdt i fangenskap i konsentrasjonsleir. Da han ble sluppet fri i 1934 emigrerte han til Tyrkia. Da han kom tilbake etter andre verdenskrig og ble valgt til overborgermester i Berlin, ville den sovjetiske okkupasjonsmakten ikke akseptere valget. Først etter delingen av byen i 1949 ble borgermesterembetet formelt overført til ham.Under berlinblokaden fra juni 1948 til mai 1949 forsøkte han å lindre lidelsen til byens innbyggere, og arbeidet både innenlands og utenlands for å løse konflikten. I 1948 vant han valget for SPD med 60 % av stemmene. Han arbeidet for å knytte Vest-Berlin til vesten, men krevde samtidig gjenforening av byen.Han regnes av Arbeitsgemeinschaft Orte der Demokratiegeschichte å være blant de 100 viktigste personer som i løpet av de siste 200 år, har bidratt til dannelsen av demokratiet i Tyskland.


== Referanser ==


== Eksterne lenker ==
(en) Ernst Reuter – kategori av bilder, video eller lyd på Commons 
(de) Verk av og om Ernst Reuter i katalogen til det tyske nasjonalbiblioteket
Kurzbiografie Ernst Reuters berlin.de
Ernst Reuter Stiftung
Karl Scheffler

Karl Scheffler (født 27. februar 1869 i Hamburg, død 25. oktober 1951 i Überlingen) var en tysk kunstkritiker og forfatter.


== Verker (utvalg) ==
Der Deutsche und seine Kunst. Eine notgedrungene Streitschrift, 1906
Max Liebermann (1906)
Die Frau und die Kunst(1908)
Kritischer Führer durch die deutsche Nationalgalerie (1911)
Henry van de Velde (1913)
Der Geist der Gotik (1917)
Die Zukunft der deutschen Kunst (1918)
Berliner Museumskrieg (1921)
Berlin. Wandlungen einer Stadt (1931)
Die fetten und die mageren Jahre (1946, selvbiografi)


== Referanser ==
Morcar av Northumbria

Morcar (eller Morkere) av Northumbria (død etter 1087) var sønn av Ælfgar av Mercia, jarl av Mercia, bror av Edwin, jarl av Merica. Morcar var jarl av Northumbria fra 1065 til 1066 – kun et knapt år – da han på grunn av Vilhelm Erobrerens erobring av England ble avsatt og erstattet av normannere.
I 1065 gjorde befolkningen opprør mot den daværende jarlen, Toste Godwinson, grunnet hans harde lover og skatter. Toste ble erstattet av Morcar da han ikke en gang fikk støtte fra broren Harald Godwinson og deretter erklært lovløs. Toste slo seg da sammen med den norske kongen Harald Hardråde og var med på invasjonen av England i 1066 med den store norske flåten. Morcar og hans bror gikk i mot nordmennene med en hær og gikk på store tap i slaget ved Fulford.
I september da Morcar ble gjort oppmerksom på at hertug Vilhelm II av Normandie forberedte seg på å invadere England for å kreve den engelske tronen fra kong Harald Godwinson, ga Morcar sin troskapsed til normanneren. Harald Hardråde og Toste invaderte York, noen kilometer nord for Gate Fulford. For å hindre den norske invasjonen av England marsjerte Harald Godwinson nordover med hær fra London. Harald Hardråde og Toste Godwinson ble overfalt da de var uforberedt med en mindre hærstyrke. Både norskekongen og Toste ble drept i det tre dager lange slaget ved Stamford Bridge. Kun noen dager senere gikk Vilhelm II av Normandie i land ved Pevensey i Sussex. Harald Godwinson måtte øyeblikkelig marsjere 380 kilometer sørover i full fart for å møte den nye trusselen. De møtes den 14. oktober 1066. Med en teknologisk overlegen og ikke minst uthvilt hær vant Vilhelm slaget ved Hastings og Harald Godwinson ble drept.
Etter å ha forsøkt å sikre den engelske kronen for en angelsakser, en arving ønsket av den avdøde kongen Edvard Bekjenneren, måtte brødrene Morcar og Edwin underkaste seg Vilhelm, men mistet sine jarldømmer. De forsøkte seg med et opprør i nordlige England i 1068, men mislyktes totalt.
Selv om brødrene fikk tilgivelse, forsøkte Edwin på nytt å gjenreise et walisisk opprør mot normannerne. I 1071 gikk Morcar sammen med Hereward the Wake i et nytt desperat opprør mot Vilhelm Erobreren på øya Ely. Opprøret var dømt til å mislykkes. Mens Hereward unnslapp med noen tilhengere inn i de ville og utilgjengelige våtområdene, ble Morcar tatt til fange og satt i fangenskap hvor han senere døde.


== Litteratur ==
Encyclopædia Britannica Eleventh Edition, 1910–1911
Freeman, E. A.: Norman Conquest and William Rufus vol. i.
Einar Wenes

Einar Wenes (1922–1985) var en norsk skuespiller som hadde størstedelen av karrieren på scenen. Han hadde en lengre ansettelsesforhold ved  Det Norske Teatret.
Wenes scenedebuterte på Nationaltheatret i 1947 og virket der frem til 1950. Han var ved Den Nationale Scene 1951-1955, frilans 1955-1961, ved Det Norske Teatret 1961–1976 og igjen frilans fra 1976. Blant hans roller kan en nevne Bendik i Tjugendagen av Aslaug Vaa, tittelrollen i Jo Gjende av Tore Ørjasæter, Krogstad i Henrik Ibsens Et dukkehjem og Mortensgård i Rosmersholm.Wenes filmdebuterte i Edith Carlmars Ung frue forsvunnet (1953). Han medvirket også i noen tv-produksjoner, deriblant Fjernsynsteatrets første produksjon av Rosmersholm (1966), samt en del hørespill.De siste åtte år var Einar Wenes pensjonist på grunn av sykdom.Han ble gift i 1946 med Else Gjerdrum (1916-1998).


== Filmografi ==

1953 – Ung frue forsvunnet

1960 – Veien tilbake

1972 – Motforestilling

1975 – Faneflukt

1975 – Skraphandlerne


== Referanser ==


== Eksterne lenker ==
(en) Einar Wenes på Internet Movie Database 
(no) Einar Wenes hos Nationaltheatret 
(sv) Einar Wenes i Svensk Filmdatabas 
(en) Einar Wenes hos The Movie Database
Walter Momper

Walter Momper (født 21. februar 1945 i Sulingen) er en tysk politiker (SPD). Fra 2001 har han vært president for Berlins parlament. Mellom 1989 og 1991 var han regjerende borgermester i Berlin (Vest-Berlin). I hans regjeringstid falt Berlinmuren. Han var den siste borgermesteren i Vest-Berlin; etter det felles delstatsvalget i 1991 måtte hans regjering gå av. Han er utdannet statsviter.


== Referanser ==
Cleveland

Cleveland er en by i delstaten Ohio i Amerikas forente stater. Byen ligger i det nordøstre Ohio, ved Eriesjøen. Cleveland er administrasjonssentrum i Cuyahoga County og Ohios nest største by med 478 403 innbyggere (2000).


== Historie ==

Cleveland ble grunnlagt i 1796 ved Cuyahoga-elvens utløp etter at en gruppe nybyggere under ledelse av Moses Cleaveland kjøpte landet av urbefolkningen. Etter at Ohioelven ble forbundet med Eriesjøen med en kanal i 1832 begynte Cleveland å vokse da den ble et knutepunkt for trafikken mellom De store sjøer og Mississippielven.
Ohio ble etterhvert sentrum for en betydelig kull- og stålindustri. John D. Rockefeller bygde opp formuen sin i Cleveland, og i 1920 var byen vokst til USAs femte største by.
Etter andre verdenskrig fulgte en periode med velstand for Cleveland. På 1960-tallet begynte imidlertid industrien å få problemer, og mange flyttet ut av byen til forstedene. Det kom også til raseopptøyer i Cleveland, i 1966 og 1968.
I 1978 greide ikke byen å betjene lånene sine og ble med det den første store amerikanske byen siden depresjonen som gikk konkurs.


== Politikk ==
Det demokratiske parti har alltid stått sterkt i Cleveland, og byens to representanter i Representantenes hus er begge demokrater. John Kerry fikk flertallet av stemmene i byen under presidentvalget i 2004.
Frank G. Jackson er borgermester i byen (2006). Borgermesteren har stor makt og kan i meget stor grad handle uten å legge saker frem for bystyret. Cleveland var den første større byen i USA som hadde en svart borgermester, Carl B. Stokes (1968–1971).


== Næringsliv ==

Cleveland har tradisjonelt vært et sentrum for stålindustri og eksport da plasseringen ved Eriesjøen og Cuyahogaelven har gjort byen til et samferdselsknutepunkt. De siste årenes nedgang i amerikansk industri har rammet byen, men en oppgang i servicenæringer har til en viss grad kompensert for dette. 
På 2000-tallet har Cleveland satset tungt på høyteknologi som forskning på brenselceller og bioteknologi. Byens mange universiteter er en viktig brikke i dette miljøet. Offentlige myndigheter har satset mye på å bygge ut en moderne infrastruktur for telekom for å tiltrekke seg nye selskaper i høyteknologiske bransjer.


== Kultur ==

Cleveland har tre profesjonelle toppidrettslag. Cleveland Indians spiller i Major League Baseball, Cleveland Browns spiller i National Football League og Cleveland Cavaliers spiller i National Basketball Association.
Cleveland Orchestra er et symfoniorkester som holder til i Cleveland. Det er regnet som et av de fem store symfoniorkestrene i USA.
En viktig turistattraksjon i Cleveland er Rock and Roll Hall of Fame. Et annet viktig museum i byen er Cleveland Museum of Art.


== Eksterne lenker ==
(en) Offisielt nettsted 
(en) Cleveland, Ohio – kategori av bilder, video eller lyd på Commons 
(en) Cleveland – galleri av bilder, video eller lyd på Commons 
 Cleveland hos Wikivoyage
Flussyre

Flussyre er ei svak syre med kjemisk formel HF. Det er hydrogenfluorid oppløst i vann. Flussyre danner hydrogenbindinger. Siden syra reagerer med glass må den oppbevares i plastemballasje.
Syra er etsende selv i små konsentrasjoner. Fluorionet kan trenge inn i huden og binde seg til kalsium. Får en flussyre på huden kan det gjøre skade flere timer etter kontakten.


== Produksjon ==
Mineralet flusspat (kalsiumfluorid CaF2) og svovelsyre brukes til å produsere flussyre.
CaF2 + H2SO4 → 2HF + CaSO4


== Bruk ==
Flussyre løser oksider godt. Derfor kan HF brukes til å rense metaller som uran og aluminium og halvmetaller som silisium. Syra brukes også til å etse glass og som råstoff i produksjon av fluorforbindelser.